<classify> WAJASIRIAMALI wameshauriwa kutumia fursa inayotolewa na serikali ya kuthibitisha ubora wa bidhaa bure kwa muda wa miaka mitatu kupanua soko la bidhaa za Tanzania.Akizungumza na wajasiriamali walioshiriki Maonesho ya Shughuli za Mifuko ya Serikali ya Uwezeshaji na Maadhimisho ya Siku ya Vikoba Tanzania Mbeya,Ofisa Masoko wa Shirika la Viwango Tanzania TBS, Rhoda Mayugu, alisema mpango huo utaendeleza viwanda.TBS inatoa huduma ya kuthibitisha ubora wa bidhaa bure kwa wajasiriamali wadogo na wa kati lengo likiwa ni kuendeleza viwanda vya Tanzania, alisema mwishoni mwa wiki. Ni vyema wakathibitisha ubora wa bidhaa zao wasipate vikwazo vyovyote katika kupata soko ndani na nje ya nchi. Hatua hiyo itatuwezesha kuzalisha zaidi viwanda endelevu, alisema. Alisema hayo kufuatia wajasiriamali wengi kulalamika kuwa kuna gharama kubwa kupata alama ya TBS kuthibithisha ubora wa bidhaa zao na kushindwa kuuza bidhaa zao nchi za nje.TBS inatoa ushauri wa kitaalam na inathibitisha bure ubora wa bidhaa kwa wajasiriamali wadogo na wakati ili kuinua uchumi wa viwanda Tanzania. Pia inatoa ushauri wa kitaalamu na kupima bidhaa zote zinazokwenda nje ya nchi na hazijathibitishwa.Ndio maana TBS huhudhuria maonesho kutoa elimu kwa wajasiriamali na umma ili kuondoa vikwazo vya wafanyabiashara, alisema. Alisema wito wa TBS kwa wajasiriamali ni kufika ofisi za TBS Dar es Salaam, Mbeya, Arusha, Mwanza, Dodoma, na Mtwara.Pia alisema wanaweza kupiga simu ya bure ili kupata elimu na ufafanuzi kuhusu taarifa wanazozisikia kwa watu kusaidia kuwa na taarifa sahihi na si kusikia kutoka wa watu.  <topic>: KITAIFA 